b'\n_START_ARTICLE_\nMarburgin tauti\n_START_SECTION_\nOireet\n_START_PARAGRAPH_\nOikean diagnoosin tekeminen voi olla hankalaa, sill\xc3\xa4 Marburgin taudin oireet ovat samanlaisia kuin useissa muissa tartuntataudeissa, kuten malariassa, lassakuumeessa tai lavantaudissa. Tilanne on entist\xc3\xa4 hankalampi, jos kyseess\xc3\xa4 on yksitt\xc3\xa4istapaus._NEWLINE_Sairaudelle on ominaista 3-9 p\xc3\xa4iv\xc3\xa4n it\xc3\xa4misajan j\xc3\xa4lkeen tuleva \xc3\xa4killinen kuume, p\xc3\xa4\xc3\xa4ns\xc3\xa4rky ja lihaskivut. Viikon sis\xc3\xa4ll\xc3\xa4 iholle ilmaantuu ihottumaa, joka haalistuu ja alkaa hilseill\xc3\xa4 muutamien p\xc3\xa4ivien kuluttua. (Ihottumaa on vaikeampi havaita mustaihoisella, mutta sen huomaaminen on t\xc3\xa4rke\xc3\xa4\xc3\xa4 erotusdiagnostiselta kannalta.) Sen j\xc3\xa4lkeen alkavat oksentaminen, rinta- ja suolistokivut sek\xc3\xa4 ripuli. T\xc3\xa4m\xc3\xa4n j\xc3\xa4lkeen vauriot alkavat kasaantua: iho muuttuu keltaiseksi, potilas muuttuu houreiseksi, joskus my\xc3\xb6s aggressiiviseksi, ja elimet alkavat pett\xc3\xa4\xc3\xa4 samalla, kun potilas vuotaa verta jokaisesta ruumiinaukosta. Potilas saattaa vajota tajuttomuuteen. Toipumisvaiheessa voi ilmet\xc3\xa4 j\xc3\xa4lkisairauksia, kuten silm\xc3\xa4tulehdusta, hepatiittia, kivesten turpoamista ym. Sairaus on eritt\xc3\xa4in tappava; terveydenhuollon tasosta riippuen 25-100\xc2\xa0% potilaista kuolee. Osalle potilaista kehittyy psyykkisi\xc3\xa4 h\xc3\xa4iri\xc3\xb6it\xc3\xa4.\n_START_SECTION_\nVarhaiset epidemiat\n_START_PARAGRAPH_\nVirus havaittiin ensimm\xc3\xa4isen kerran vuonna 1967, kun 31 ihmist\xc3\xa4 sairastui saksalaisessa Marburgin pikkukaupungissa, sitten my\xc3\xb6s Frankfurt am Mainissa sek\xc3\xa4 silloisen Jugoslavian Belgradissa. Epidemiassa oli 25 ensisijaista infektiota, joista kuoli seitsem\xc3\xa4n potilasta, sek\xc3\xa4 kuusi toissijaista infektiota, jotka kaikki selvisiv\xc3\xa4t. Tartunta sai alkunsa virukselle altistuneista laboratorioty\xc3\xb6ntekij\xc3\xb6ist\xc3\xa4, jotka k\xc3\xa4sitteliv\xc3\xa4t apinoita tai niiden kudoksia._NEWLINE_Epidemian alkul\xc3\xa4hteeksi paljastuivat sairastuneet Cercopithecus aethiops -apinat, jotka oli tuotu Ugandasta poliorokotteiden kehitt\xc3\xa4mist\xc3\xa4 varten. Apinoiden maahantuojana oli Behringwerke, paikallinen yritys, jonka alkuper\xc3\xa4inen toimintasuunnitelma oli kehitt\xc3\xa4\xc3\xa4 seerumeita j\xc3\xa4ykk\xc3\xa4kouristusta ja kurkkum\xc3\xa4t\xc3\xa4\xc3\xa4 vastaan._NEWLINE_T\xc3\xa4m\xc3\xa4n j\xc3\xa4lkeen Marburgin tautia tavattiin vuonna 1975, kun Zimbabwessa ollut matkailija kuoli ja kaksi h\xc3\xa4nen seurassaan ollutta sairastui Marburg-viruksen oireisiin. Marburgin tautia on l\xc3\xb6ydetty kahdesti my\xc3\xb6s sellaisista henkil\xc3\xb6ist\xc3\xa4, jotka ovat matkanneet Keniassa Elgon-nimisell\xc3\xa4 vuorella.\n_START_SECTION_\nAngolan epidemia 2004-2005\n_START_PARAGRAPH_\nVuoden 2005 alussa Maailman terveysj\xc3\xa4rjest\xc3\xb6 WHO alkoi tutkia Angolassa puhjennutta tunnistamatonta verenvuotokuume-epidemiaa, joka keskittyi maan koillisosaan. Epidemian arveltiin alkaneen jo maaliskuussa 2004 Uigen provinssin lastenosaston ahtaissa tiloissa. Er\xc3\xa4s l\xc3\xa4\xc3\xa4k\xc3\xa4reist\xc3\xa4 huomasi, ett\xc3\xa4 er\xc3\xa4\xc3\xa4n sittemmin kuolleen lapsen oireet viittasivat verenvuotokuumeeseen. Taudinaiheuttaja tunnistettiin lopulta 22. maaliskuuta 2005 Marburg-virukseksi; t\xc3\xa4ll\xc3\xb6in kuolleiden m\xc3\xa4\xc3\xa4r\xc3\xa4 l\xc3\xa4hestyi jo sataa. Angolan terveysviranomaiset ilmoittivat viruksen levinneen seitsem\xc3\xa4\xc3\xa4n maan 18 provinssista; 16. toukokuuta todettuja tartuntatapauksia oli 336, joista 292 oli kuollut._NEWLINE_WHO:n mukaan epidemian alkuvaiheessa Angolan kuolleista 80\xc2\xa0% oli alle 15-vuotiaita, mutta sittemmin lasten osuus putosi 30-40\xc2\xa0%:n tienoille. Virus vaati my\xc3\xb6s aikuisuhreja, muun muassa 14 sairaanhoitajaa ja kaksi ulkomaalaista l\xc3\xa4\xc3\xa4k\xc3\xa4ri\xc3\xa4._NEWLINE_Taudin levi\xc3\xa4misen est\xc3\xa4miseksi alettiin Angolasta saapuvia lentoja tarkkailemaan muun muassa Portugalissa. Angolan hallitus pyysi kansainv\xc3\xa4list\xc3\xa4 apua; koko maassa oli vain noin 1\xc2\xa0200 l\xc3\xa4\xc3\xa4k\xc3\xa4ri\xc3\xa4, ja er\xc3\xa4\xc3\xa4t provinssit joutuivat tulemaan toimeen vain kahdella l\xc3\xa4\xc3\xa4k\xc3\xa4rill\xc3\xa4. L\xc3\xa4\xc3\xa4k\xc3\xa4rit ilman rajoja -j\xc3\xa4rjest\xc3\xb6 l\xc3\xa4hetti maahan l\xc3\xa4\xc3\xa4k\xc3\xa4riryhm\xc3\xa4n. Ryhm\xc3\xa4n saapuessa epidemian keskell\xc3\xa4 sijainneeseen sairaalaan ryhm\xc3\xa4 havaitsi sen olevan vailla vett\xc3\xa4 ja s\xc3\xa4hk\xc3\xb6\xc3\xa4. Taustalla oli sis\xc3\xa4llissota: tiet ja muu infrastruktuuri vahingoittuivat kymmeni\xc3\xa4 vuosia kest\xc3\xa4neen sis\xc3\xa4llissodan aikana.'